**Приложение 10**

**към Ред за подаване, разглеждане и преценка**

**УКАЗАНИЯ**

относно предоставянето на помощ de minimis, съгласно Регламент (ЕС) № 1407/2013 на Комисията от 18 декември 2013 година относно прилагането на членове 107 и 108 от Договора за функционирането на Европейския съюз към помощта de minimis (ОВ L 352/1, 24.12.2013 г.), на лицензиранипревозвачи, които извършват превоз на пътници по смисъла на Закона за автомобилните превози, развиват своята основна икономическа дейност (съгласно данните за 2020 г.) в един от следните сектори съгласно Класификация на икономическите дейности (КИД – 2008 г.): (а) 1. 49.31 Пътнически градски и крайградски транспорт и (б) 49.39 Друг пътнически сухопътен транспорт, некласифициран другаде, които са големи или средни предприятия и са били в затруднено положение по смисъла на Общия регламент за групово освобождаване, към 31 декември 2019 г.

**I. Правно основание:**

1. Регламент (ЕС) № 1407/2013 на Комисията от 18 декември 2013 година относно прилагането на членове 107 и 108 от Договора за функционирането на Европейския съюз към помощта **de minimis** (ОВ L 352/1, 24.12.2013 г.);

2. Член 6 и другите съответно приложими разпоредби от Закона за автомобилните превози;

3. Постановление № 416 от 01.12.2021 г. на Министерския съвет за условията, реда и размера за предоставяне от държавата на безвъзмездни средства на автобусните превозвачи, които притежават лиценз за превоз на пътници.

**II. Обхват, условия и размер на подпомагане:**

**1. Обхват за подпомагане:**

Право да кандидатстват за получаване от държавата на безвъзмездни средства по настоящата мярка имат средни и големи предприятия и предприятия по чл.4, ал. 9 от Закона за малките и средни предприятия, които са лицензирани превозвачи за извършване на превоз на пътници по смисъла на Закона за автомобилните превози, развиват своята основна икономическа дейност (съгласно данните за 2020 г.) в един от следните сектори съгласно Класификация на икономическите дейности (КИД – 2008 г.): (а) 49.31 Пътнически градски и крайградски транспорт и (б) 49.39 Друг пътнически сухопътен транспорт, некласифициран другаде, и са били в затруднено положение по смисъла на Общия регламент за групово освобождаване, към 31 декември 2019 г.

**2. Размер на помощта:**

2.1. Максималният размер на помощта de minimis за едно и също предприятие (в това число при наличие на обстоятелства по преобразуване: сливане, вливане, придобиване, разделяне (когато преобразуването е извършено след 01.01.2013 г.) не може да надхвърля 391 000 лв. за период от три последователни бюджетни години (2019 – 2021 г.) и не може да надвишава 8% от нетните приходи от дейността по извършване на автобусен превоз на пътници (нетни приходи от продажби) за съответното предприятие, съгласно отчета за приходи и разходи за 2019 г.

2.2. Безвъзмездните средства по ал. 1 се предоставят за покриване на разходи, извършени след 1 февруари 2020 г. и до крайната дата на изпълнение на заявлението за подкрепа;

2.3. Безвъзмездните средства по тази мярка не могат да се натрупват за същите разходи с друга държавна помощ.

**III. Ползватели:**

**1.** Средни и големи предприятия и предприятия по смисъла на чл.4, ал.9 от Закона за малките и средните предприятия, които са лицензирани превозвачи за извършване на превоз на пътници по смисъла на Закона за автомобилните превози, развиват своята основна икономическа дейност (съгласно данните за 2020 г.) в един от следните сектори съгласно Класификация на икономическите дейности (КИД – 2008 г.): (а) 49.31 Пътнически градски и крайградски транспорт и (б) 49.39 Друг пътнически сухопътен транспорт, некласифициран другаде и са били в затруднено положение по смисъла на Общия регламент за групово освобождаване, към 31 декември 2019 г.

**2.** Лицата, които кандидатстват за безвъзмездни средства по настоящата мярка, следва да:

(а) са регистрирани преди 1 януари 2020 г. и да са извършвали стопанска дейност през 2019 г., 2020 г. и 2021 г., включително към датата на подаване на заявлението за кандидатстване;

(б) са регистрирали спад поне 20% в приходите за всеки един от избрани от автобусния превозвач три месеца от календарните месеци в периода от 1 януари 2021 г. до края на месеца, предхождащ месеца на кандидатстване, спрямо приходите за същите месеци от 2019 г.;

(в) са регистрирали спад в нетните приходи от продажби през 2020 г. спрямо 2019 г.;

(г) имат приходи от дейността по извършване на автобусен превоз на пътници (нетни приходи от продажби), за съответното предприятие, съгласно отчета за приходите и разходите за 2019 г., не по-малко от 30 000 лв.

**3.** Предприятия, които са получили компенсация по Регламент (ЕО) № 1370/2007 на Европейския парламент и на Съвета от 23 октомври 2007 година (Регламент (ЕО) № 1370/2007), могат да кандидатстват за безвъзмездни средства в съответствие с настоящата мярка. Безвъзмездни средства, свързани със субсидирани линии, предмет на задължение за обществена услуга, се считат за приходи при изчисляване на нетния финансов ефект в съответствие с разпоредбите на Регламент (ЕО) № 1370/2007, с оглед избягване на свръхкомпенсация.

**4.** Не могат да кандидатстват за получаване от държавата на безвъзмездни средства по настоящата мярка предприятия, които:

4.1. са обявени в несъстоятелност;

4.2. са в производство по несъстоятелност;

4.3. са в процедура по ликвидация;

4.4. са сключили извънсъдебно споразумение с кредиторите си по смисъла на чл. 740 от Търговския закон;

4.5. са преустановили дейността си;

4.6. се намират в подобно положение, произтичащо от сходна на описаните по-горе процедури, съгласно законодателството на държавата, в която са установени;

4.7. са извършили нарушение, установено с влязло в сила наказателно постановление или съдебно решение на чл. 61, ал. 1, чл. 62, ал. 1 или 3, чл. 63, ал. 1 или 2, чл. 118, чл. 128, чл. 228, ал. 3, чл. 245 и чл. 301-305 от Кодекса на труда или чл. 13, ал. 1 от Закона за трудовата миграция и трудовата мобилност или аналогични задължения, установени с акт на компетентен орган, съгласно законодателството на държавата, в която кандидатът е установен;

4.8. са лишени от правото да упражняват определена професия или дейност съгласно законодателството на държавата, в която е извършено деянието;

4.9. са сключили споразумение с други лица с цел нарушаване на конкуренцията, когато нарушението е установено с акт на компетентен орган;

4.10. е доказано, че са виновни за неизпълнение на договор за обществена поръчка ли на договор за концесия на строителство или за услуга, довело до разваляне или предсрочното му прекратяване, изплащане на обезщетения или други подобни санкции, с изключение на случаите, когато неизпълнението засяга по-малко от 50 на сто от стойността или обема на договора;

4.12. са изпаднали в неизпълнение на разпореждане на Европейската комисия за възстановяване на предоставената им неправомерна и несъвместима държавна помощ;

4.13. чрез лица, които представляват кандидата са правили опит да:

а) повлияят на вземането на решения от страна на Министерството на транспорта, информационните технологии и съобщенията, свързано с отстраняването, подбора или възлагането, включително чрез предоставяне на невярна или заблуждаваща информация,

б) или получат информация, която може да им даде неоснователно предимство в схемата за предоставяне на безвъзмездни средства;

4.14. се представляват от лицата, които са осъждани с влязла в сила присъда за престъпление по чл. 108, чл. 159а – 159г, чл. 172, чл. 192а, чл. 194 – 217, чл. 219 – 252, чл. 253 – 260, чл. 301 – 307, чл. 321 и чл. 352 – 353е от Наказателния кодекс, или престъпление, аналогично на тези, в друга държава членка или трета страна;

4.15. са в положение за лицата, които представляват кандидата да е налице конфликт на интереси във връзка с процедурата за предоставяне на безвъзмездни средства, който не може да бъде отстранен;

4.16. налице е неравнопоставеност в случаите по чл. 44, ал. 5 от Закона за обществените поръчки;

4.17. е установено, че:

а) са представили документ с невярно съдържание в процедурата за предоставяне на настоящите безвъзмездни средства;

б) не са предоставили изискваща се информация в процедурата по предоставяне от държавата на безвъзмездни средства, включително след даване на срок за нейното предоставяне.

**IV. Специфични изисквания:**

**1.** Понятието „едно и също предприятие“ означава всички предприятия, които поддържат помежду си един вид от следните взаимоотношения съгласно член 2 от Регламент (ЕС) № 1407/2013 на Комисията от 18 декември 2013 година относно прилагането на членове 107 и 108 от Договора за функционирането на Европейския съюз към помощта de minimis:

(а) дадено предприятие притежава мнозинството от гласовете на акционерите или съдружниците в друго предприятие;

(б) дадено предприятие има право да назначава или отстранява мнозинството от членовете на административния, управителния или надзорния орган на друго предприятие;

(в) дадено предприятие има право да упражнява доминиращо влияние спрямо друго предприятие по силата на договор, сключен с това предприятие или на разпоредба в неговия устав или учредителен акт;

(г) дадено предприятие, което е акционер или съдружник в друго предприятие, контролира самостоятелно, по силата на споразумение с останалите акционери или съдружници в това предприятие, мнозинството от правата на глас на акционерите или съдружниците в това предприятие.

2. При наличие на преобразуване съгласно член 3, параграф 8 и 9 от Регламент (ЕС) № 1407/2013 на Комисията от 18 декември 2013 година относно прилагането на членове 107 и 108 от Договора за функционирането на Европейския съюз към помощта de minimis:

(а) в случаи на сливания или придобивания всички предходни помощи de minim, предоставяни на някое от сливащите се предприятия, се вземат предвид при определяне на това дали дадена нова помощ de minimis, отпусната на новото предприятие или на придобиващото предприятие, не води до превишаване на тавана или на националния лимит. Помощта de minimis, предоставена законно преди сливането или придобиването, остава правомерна;

(б) ако дадено предприятие се разделя на две или повече отделни предприятия, помощта de minimis, отпусната преди разделянето, се предоставя на предприятието, което се е възползвало от нея, като по принцип това е предприятието, поемащо дейностите, за които е била използвана помощта de minimis. Ако такова предоставяне не е възможно, минималната помощ се разпределя пропорционално на база на счетоводната стойност на собствения капитал на новите предприятия към действителната дата на разделянето.

**V. Ред за кандидатстване:**

**1.** В срок до 14 дни от обявяване на процедурата за предоставяне от държавата на безвъзмездни средства на автобусните превозвачи, които притежават лиценз за превоз на пътници, подават по електронен път **Заявление** за кандидатстване и придружителни документи в Системата за управление на националните инвестиции (СУНИ).

**2.** Заявлението следва да бъде подписано с квалифициран електронен подпис (КЕП), издаден от доставчик на квалифицирани електронни удостоверителни услуги по смисъла на чл. 3, параграф 20 от Регламент (ЕС) № 910/2014 на Европейския парламент и на Съвета от 23 юли 2014 година относно електронната идентификация и удостоверителните услуги при електронни трансакции на вътрешния пазар и за отмяна на Директива 1999/93/ЕО, от лицето/лицата, които към датата на кандидатстването представляват кандидата, независимо дали се представляват заедно и/или поотделно. Подписването става чрез **detached signature – подписът е в отделен документ.**

**3.** Официалният/те представител/и на кандидата няма/т право да упълномощава/т други лица да подписват заявлението по **т. 1**, тъй като със заявлението се декларират данни, които деклараторът/ите декларира/т в лично качество или съответно данни за представляваното от него/тях юридическо лице, като за верността им се носи наказателна отговорност, която също е лична.

**4.** В заявлението за кандидатстване по **т. 1** се попълват следните данни:

* 1. пълно наименование на кандидата, данни за търговската регистрация и адрес;
  2. трите имена на лицето/лицата, представляващи кандидата (независимо дали се представляват заедно и/или поотделно);
  3. код на организацията по КИД 2008 (съгласно данните за 2020 г.);
  4. лице за контакти, телефон за връзка и имейл;
  5. категория предприятие, както следва:

а) средно предприятие, което е в затруднено положение;

б) голямо предприятие, което е в затруднено положение;

в) предприятие по смисъла на чл.4, ал.9 от Закона за малките и средните предприятия, което е в затруднено положение;

4.6. общият размер на нетните приходи от дейността по извършване на автобусен превоз на пътници за 2019 г. (включени в Код 15100 от приходната част на Отчета за приходите и разходите за 2019 г.);

4.7. общият размер на заявените безвъзмездни средства, непревишаващ 8 % от нетните приходи от дейността по извършване на автобусен превоз на пътници за 2019 г. и не повече от максималния праг 391 000 лева;

4.8. избраните три календарни месеца в периода 01.01.2021 г. до края на месеца, предхождащ месеца на кандидатстване, за изчисление на спада на приходите спрямо същите месеци от 2019 г.;

* 1. информация за регистрация по ЗДДС на кандидата (да/не);
  2. банкова сметка на предприятието.

**5.** В заявлението за кандидатстване по т. 1 се декларират следните обстоятелства:

* 1. за запознаване с условията на кандидатстване и изпълнени условия за допустимост на кандидата, ***Приложение № 2 към Реда за подаване, разглеждане и преценка за допустимост на заявленията***;
  2. обстоятелства във връзка с получени държавни помощи, ***Приложение № 6 към Реда за подаване, разглеждане и преценка за допустимост на заявленията;***
  3. обстоятелства във връзка с получени субсидии през 2019 и/или 2020 г. и/или 2021 г. по силата на Регламент (ЕО) № 1370/2007 на Европейския парламент и на Съвета от 23 октомври 2007 година и Наредбата за условията и реда за предоставяне на средства за компенсиране на намалените приходи от прилагането на цени за обществени пътнически превози по автомобилния транспорт, предвидени в нормативните актове за определени категории пътници, за субсидиране на обществени пътнически превози по нерентабилни автобусни линии във вътрешноградския транспорт и транспорта в планинските и други райони и за издаване на превозни документи за извършване на превозите, приета с Постановление № 163 на Министерския съвет от 2015 г. (обн., ДВ, бр. 51 от 2015 г.), ***(да/не).***

**6.** Декларации, Приложение № 6а и 7 към Реда за подаване, разглеждане и оценка за допустимост на заявленията, се попълват само от кандидати, които:

* 1. са получили държавни помощи, ***Приложение № 6а към Реда за подаване, разглеждане и преценка за допустимост на заявленията;***
  2. са получили субсидии през 2019 и/или 2020г. и/или 2021 г., ***Приложение № 7 към Реда за подаване, разглеждане и преценка за допустимост на заявленията.***

1. В заявлението за кандидатстване по Раздел V, т. 1 се декларират обстоятелства, в зависимост от категорията предприятие и затрудненото положение:
   1. Декларация за големи и средни предприятия и предприятия по смисъла на чл.4, ал.9 от Закона за малките и средните предприятия, които са в затруднено положение, ***Приложение № 5 към Реда за подаване, разглеждане и преценка за допустимост на заявленията ;***
   2. Декларация за обстоятелствата по чл. 3 и чл. 4 от Закона за малките и средните предприятия – по образец на Министерството на икономиката – само за средните предприятия в затруднено положение, ***Приложение № 1 към Реда за подаване, разглеждане и преценка за допустимост на заявленията*** .

**8.** В заявлението за кандидатстване по ал. 1 се декларира съгласие за:

* 1. предоставяне на данните на кандидата от **Националния статистически институт** на Министерството на транспорта, информационните технологии и съобщенията по служебен път – задължително за всеки кандидат, ***Приложение № 8 към Реда за подаване, разглеждане и преценка за допустимост на заявленията*** ;
  2. предоставяне на данните на кандидата от **Националната агенция по приходите** на Министерството на транспорта, информационните технологии и съобщенията по служебен път – задължително за всеки кандидат, ***Приложение № 9 към Реда за подаване, разглеждане и преценка за допустимост на заявленията***.

**VI. Документи към заявлението за кандидатстване:**

**1.** Към заявлението за кандидатстване по Раздел V, т.1 се прилагат в електронен вид следните документи:

* 1. свидетелство за съдимост на всички лица, с право да представляват кандидата (независимо от това дали заедно и/или поотделно, и/или по друг начин), които са **чуждестранни граждани**, които са осъждани или които са родени в чужбина (издадено не по-рано от 6 месеца преди датата на представянето му). Когато за някое от горепосочените лица свидетелството за съдимост подлежи на издаване от чуждестранен орган, същото се представя и в легализиран превод. Когато в съответната чужда държава свидетелство за съдимост или еквивалентен документ не се издава, горепосоченото лице следва да представи декларация, съгласно законодателството на държавата, в която е установено;
  2. кандидатите, които не са регистрирани лица по реда на Закона за данък върху добавената стойност и които не подават месечна Справка-декларация по същия Закон, прилагат оборотна ведомост за всеки един от избраните три месеца от 2021 г. и съответстващите им месеци за 2019 г., която да доказва нетните приходи от продажби на кандидата. Оборотните ведомости следва да бъдат подписани на хартиен носител от съставител и да са утвърдени от лице с право да представлява кандидата.

**VII. Контрол:**

**1.** Предварителният контрол по схемата за държавна помощ се извършва от министъра на транспорта, информационните технологии и съобщенията чрез финансовия контрольор.

**2.** Възстановяването на неправомерно предоставена държавна помощ се извършва съгласно Закона за държавните помощи и Правилника за прилагане на Закона за държавните помощи.

**3.** Неправомерно предоставената държавна помощ подлежи на принудително изпълнение по реда на Данъчно-осигурителния процесуален кодекс.

**VIII. Срокове на помощта:**

1. Срок за подаване на заявленията: от 10 ч. на 10.12.2021 г.

2. Срок за изплащане на помощта: до 16.30 ч. 23.12.2021 г.

**IX. Отговорности:**

При деклариране на неверни данни и/или представяне на неистински документи, вземането на Министерството на транспорта, информационните технологии и съобщенията става изискуемо и получилият помощта възстановя получените средства, заедно със законната лихва от датата на тяхното получаване.

**X. Спазване на правилата за държавните помощи:**

**1.** Помощта съгласно тази схема е вид държавна помощ, предоставена при условията на правото на Европейския съюз и националното законодателство.

**2.** В съответствие с чл. 9 от Закона за държавните помощи, министърът на транспорта, информационните технологии и съобщенията е администратор на помощта.